Kansallinen demokratiaohjelma 2025

# Valmistelu- ja koordinointityöryhmän kokous 1/2021

**Aika** Keskiviikko 20.1.2021 klo 9-11

**Paikka** Teams

**Työryhmän jäsenet** Pekka Timonen, oikeusministeriö (pj.)

(varajäsenet suluissa) (x) Niklas Wilhelmsson, oikeusministeriö (vpj.)

(x) Johanna Nurmi (~~Markku Mölläri~~), valtiovarainministeriö

(x) ~~Harri Martikainen~~ (Hanna Helinko), sisäministeriö

(x) Pekka Alhojärvi, maa- ja metsätalousministeriö

(x) Ilkka Ojala (~~Katariina Kuhanen~~), puolustusministeriö

(x) Anju Asunta (~~Matti Laitio~~), ympäristöministeriö

(-) ~~Tommi Nieppola (Tuija Maanoja), liikenne- ja viestintäministeriö~~

(x) ~~Rauno Merisaari~~ (Johanna Jokinen-Gavidia), ulkoministeriö

(x) Marja N. Pulkkinen (~~Anna Mikander~~), opetus- ja kulttuuriministeriö

(x) Vava Lunabba (~~Jouni Varanka~~), valtioneuvoston kanslia

(x) Henna Leppämäki (~~Jaska Siikavirta~~), sosiaali- ja terveysministeriö

(-) ~~Laura Holkko (Anu Laitinen), työ- ja elinkeinoministeriö~~

(x) Maria Wakeham-Hartonen, oikeusministeriö

**Sihteerit** (x) Liisa Männistö, oikeusministeriö

(x) Nina Suorsa, oikeusministeriö

**Kutsutut asiantuntijat** (x) Sari Aalto-Matturi, Mieli ry/KANE (asiakohta 4)

~~Johanna Askolin af Ursin, oikeusministeriö~~

 ~~Sami Demirbas, oikeusministeriö~~

(x) Heini Huotarinen, oikeusministeriö

(x) Julia Jousilahti, Demos Helsinki (asiakohta 4)

~~Arto Jääskeläinen, oikeusministeriö~~

(x) Johanna Kaunisvaara, oikeusministeriö

(x) Kristiina Kumpula (asiakohta 4)

(x) Katarina Långström, oikeusministeriö

(x) Laura Nurminen, oikeusministeriö

~~Laura Peuraniemi, oikeusministeriö~~

Asialista

1. Kokouksen avaus ja läsnäolijoiden toteaminen

Puheenjohtaja avasi kokouksen klo 9.00. Todettiin läsnäolijat.

1. Esityslistan hyväksyminen

Hyväksyttiin muutoksitta.

1. Edellisen kokouksen pöytäkirjan hyväksyminen (liite 3.1)

Hyväksyttiin muutoksitta.

1. Kansalaisyhteiskunnan toimintaedellytykset ja osallisuus

Maria Wakeham-Hartonen oikeusministeriöstä kävi läpi kansalaisyhteiskuntaa koskevat hallitusohjelmalinjaukset sekä käynnissä ja suunnitteilla olevat toimenpiteet niiden toimeenpanemiseksi.

Julia Jousilahti Demos Helsingistä esitteli [Kansalaisyhteiskunnan tila ja tulevaisuus jälkiteollisen ajan yhteiskunnassa](https://julkaisut.valtioneuvosto.fi/handle/10024/162498) -tutkimushankkeen suositukset:

1. Kansalaisyhteiskunnan riippuvuutta rahoittajan strategisista tavoitteista vähennetään
2. Rahoittajien avustuslinjausten suunnittelussa vahvistetaan kansalaistoimijoiden ääntä
3. Avoimen, joukkoistetun lainvalmistelun käytäntöä levitetään kansalaisyhteiskunnan äänen vahvistamiseksi lainsäädäntöprosessissa
4. Varmistetaan, että kaikilla Suomen alueilla on kansalaistoimintaa tukeva ja yhteisiä resursseja koordinoiva taho
5. Valtionapuviranomaiset yhtenäistävät valtionavustusten hakemisen, myöntämisen ja raportoinnin käytäntöjä
6. Valtionavustusten jakamisessa kokeillaan avustushakemusten yhteismuotoilua
7. Järjestöille sallitaan yhdenkertainen kirjanpito tiettyyn euromääräiseen rajaan asti
8. Toimitusjohtajatoimielin tehdään järjestöille mahdolliseksi tietyin taloudellisin kriteerein

Toiminnanjohtaja Sari Aalto-Matturi, MIELI Suomen Mielenterveys ry / Kansalaisyhteiskuntapolitiikan neuvottelukunta KANEsta esitteli KANEn suositukset kansalaisyhteiskuntapolitiikan kehittämiseksi. Suositukset julkistetaan KANEn toimikauden päätöstilaisuuden yhteydessä 27.1.2021. KANEn suositusten pääkohdat:

1. Kansalaisyhteiskunnan toimintaedellytyksiä on vahvistettava ja järjestöjen toiminnan autonomisuus turvattava
	1. Järjestöjen rahoitus on turvattava
	2. Valtionavustusjärjestelmää on yhtenäistettävä sekä selkeytettävä ja kansalaistoimijoiden ääntä valtionavustustoiminnassa vahvistettava
	3. Järjestöjen ja kansalaistoimijoiden hallinnollista taakkaa ja vastuita on selkeytettävä
2. Kansalaisyhteiskunnan yhdenvertaisen ja aktiivisen osallistumisen edellytyksiä on parannettava
3. Kansalaisyhteiskunnan ja hallinnon välistä strategista yhteistyötä ja kumppanuutta on kehitettävä

Niklas Wilhelmsson oikeusministeriöstä esitteli valtionavustustoiminnan kehittämis- ja digitalisointihankkeen järjestöjen valtioavustuskäytänteiden kehittämisjaoston väliraportin esitykset. Väliraportti on parhaillaan lausuntokierroksella tammikuun loppuun asti [lausuntopalvelu.fi:ssä](https://www.lausuntopalvelu.fi/FI/Proposal/Participation?proposalId=b6599751-63ec-4b6a-b206-6982fe3f2524). Tavoitteena on, että jaoston mietintö annetaan hankkeen ohjausryhmälle toukokuun loppuun mennessä. Jaosto on tehnyt yhteistyötä mm. VN-TEAS-hankkeen ja KANEn kanssa. Lisäksi jaostossa on toiminut ns. järjestönyrkki.

Keskustelussa todettiin, että meneillään on jo monia hankkeita ja toimenpiteitä, jotka tukevat VN-TEAS-hankkeen ja KANEn suositusten toimeenpanoa. Mm. seuraavat teemat tunnistettiin haasteellisiksi:

* Alueelliset rakenteet kansalaistoiminnan tukemiseksi ja resurssien koordinoimiseksi (VN-TEAS). Osittain tätä teemaa tullaan selvittämään Kansallisen ikäohjelman puitteissa käynnistyvässä vapaaehtoistoimintaa edistävässä hankkeessa.
* Julkiselta vallalta edellytettäviin tukirakenteisiin ja hallintoon käytettävät resurssit vs. toiminnan tehostaminen. Hallinnollista taakkaa sekä järjestöissä että hallinnossa tulisi pystyä keventämään, jotta resursseja vapautuu perustyöhön. Tämä edellyttää toimintakulttuurin muutosta.
* Tulisi pystyä tunnistamaan, mikä on järjestöjen rooli ja merkitys hyvinvointitaloudessa, ja että kansalaisyhteiskunnan toimintaedellytyksistä huolehtiminen on taloudellisesti arvokasta.

Todettiin myös, että valtioneuvostotasolla tarvittaisiin verkostoitumista osallisuusteeman ympärillä. Referenssinä voisi toimia VNK:n hiljattain käynnistämä DigiVN-muutosverkosto, jonka tavoitteena on jatkossa tukea ministeriöitä erilaisten tietojärjestelmien yms. käyttöönotoissa verkostoon kuuluvien ministeriöiden omien ns. digivalmentajien avulla. Vastaavasti valtioneuvostossa voisi olla jatkossa myös "osallisuusvalmentajia".

VNK:ssa on käynnistetty alustava keskustelu siitä, voisiko Erätauko-dialogia kouluttaa virkamiehille systemaattisesti osana virkamiesten osaamispakkia. Erätauko-dialogin hyödyntämistä valtioneuvostotasolla käydään parhaillaan keskusteluja myös OM:n ja VM:n kesken.

1. Demokratiaohjelman toimintasuunnitelman seuranta (liite 5.1)

Liisa Männistö oikeusministeriöstä esitteli demokratiaohjelman hankkeiden päivitetyn tilannekatsauksen. Keskusteltiin kevään ja kesän 2021 toimenpiteistä sekä ohjelmassa linjattujen toimenpiteiden vaikuttavuudesta.

Todettiin, että suurin osa ohjelman toimintasuunnitelmassa linjatuista hankkeista on joko käynnissä tai käynnistymässä. Tärkeää on varmistaa toimien vaikuttavuus ja se, että hankkeista syntyy myös pysyvää muutosta. Tätä voidaan tukea viestinnällä.

VNK:n ja työryhmän jäsenten tuella on aloitettu vaikutusarviointisuunnitelman laadinta. Haasteena on se, että suurin osa esim. lainsäädäntöhankkeiden vaikutuksista tulee näkyviksi vasta hyvin pitkän ajan kuluttua. Demokratiaohjelman vaikuttavuus syntyy aikanaan monen yksittäisen toimenpiteen yhteisvaikutuksena. Demokratiaohjelmaa koskevaan periaatepäätökseen on hyvä saada kirjattua myös esitettävien toimenpiteiden oletettuja vaikutuksia. Todettiin, että vaikuttavuuden arviointia tehdään parhaillaan myös hallituksen toimintasuunnitelman osalta.

1. Demokratiaohjelman viestintä- ja vuorovaikutustoimenpiteet (liite 6.1)

Nina Suorsa oikeusministeriöstä kävi läpi demokratiaohjelman viestintäsuunnitelmaa ja suunniteltuja viestintätoimenpiteitä. Kuntavaalit ja vieraskieliset, demokratiapalkinnon 2020 jakaminen, sekä parlamentaaristen avoimuusrekisterityöryhmän että vaalityöryhmän työ ovat kevään prioriteettejä.

Viestintä liittyy demokratiaohjelman puitteissa tehtäviin osallisuutta lisääviin kokeiluihin. Näitä ovat mm. Sitran demokratiakokeilut 2020-hanke, Erätauko-dialogit, VNK:n tulevaisuusdialogit, VM:n ja OM:n puntaroiva kansalaispaneeli sananvapaudesta. YM:lle on kertynyt osaamista kansalaisten ja sidosryhmien osallistamisesta mm. ilmastolain valmistelun myötä.

Demokratiaohjelman viestinnän tavoite on lisätä viranomaisten ja kansalaisten tietoa toimivista vaikuttamisen ja vuorovaikutuksen menetelmistä. Eri keinojen tunnetuksi tekeminen ei riitä, koska tavoitteena on, että mahdollisimman moni valmistelija myös hyödyntäisi osallistavia menetelmiä työssään. Vuonna 2021 analysoidaan menetelmien soveltuvuutta ja kirkastetaan hyötynäkökulmaa, viestinnän ja koulutuksen keinoja. Tämä tukee myös joulukuussa 2020 julkaistun julkisen hallinnon strategian jalkauttamista.

Keskusteltiin mm. ministeriöiden demokratia-aamukahvien valmistelutilanteesta. Demokratia-aamukahvien tarkoitus on, että demokratiaohjelman jäsenet keskustellen viestisivät demokratiaohjelmasta ministeriöissään. Tilaisuudessa voi keskustella esimerkiksi, miten demokratiaohjelman tavoitteet ja toimenpiteet liittyvät oman ministeriön ja hallinnonalan toimintaan.

Esimerkiksi YM:ssä demokratia-aamukahvit on alustavasti suunniteltu pidettäväksi 2.3. Myös VNK:lla on suunnitelmia demokratiakahvien järjestämiseksi. OM:ssä aamukahvit järjestetään keväällä osana ministeriön hallitusohjelma-aamukahveja.

Todettiin, että ministeriöiden asiantuntijoilla on vaihtelevaa osaamista osallisuudesta ja että resurssit jakautuvat valtioneuvostotasolla tämän teeman osalta epätasaisesti. Ministeriöissä tulisi viestiä ja jakaa avoimesti kokemuksia ja menetelmiä osallisuuden huomioimiseksi esim. lainvalmisteluhankkeissa. Tätä voisi tukea esim. valtioneuvoston osallisuusaktiiviverkostolla ja työkalupakilla.

Tuotiin esiin, että korona-aikana on käytetty osallisuuden lisäämiseen paljon erilaisia digitaalisia alustoja ja verkkoriihiä, joiden kustannukset ovat olleet korkeita. Näiden osalta olisi järkevää perustaa kaikkien ministeriöiden yhteinen pooli ja työkalupakki.

1. Muut asiat

Ei muita asioita.

1. Seuraavat kokoukset
* ma 22.3.2021 klo 13-15; alustavina teemoina vaalien turvallisuus ja vaalivarautuminen sekä Sitran Demokratiakokeilut 2020 -hankkeiden tulosten esittely
* ti 15.6.2021 klo 13-15; alustavina teemoina parlamentaaristen työryhmien mietinnöt (avoimuusrekisterityöryhmä sekä vaalityöryhmä) ja niiden johdosta tarvittavien toimenpiteiden jatkovalmistelu
1. Kokouksen päättäminen

Puheenjohtaja päätti kokouksen klo 10.47.

JAKELU Työryhmän puheenjohtaja, varapuheenjohtaja, jäsenet ja varajäsenet

TIEDOKSI Hankeikkuna